ΓΡΑΠΤΗ ΕΡΩΤΗΣΗ E-0592/97 υποβολή: Luisa Todini (UPE), Claudio Azzolini (UPE), Guido Podestΰ (UPE), Roberto Mezzaroma (UPE), Alessandro Fontana (PPE) και Alessandro Danesin (UPE) προς την Επιτροπή (25 Φεβρουαρίου 1997)

Θέμα: Διαδικαστικές καθυστερήσεις στην εφαρμογή της Τέταρτης Σύμβασης Λομέ

Η Τέταρτη Σύμβαση Λομέ προβλέπει στο δεύτερο στάδιο του χρηματοδοτικού πρωτοκόλλου επιτάχυνση και αύξηση των παρεμβάσεων που έχουν ανατεθεί στο ΕΤΑ, πράγμα το οποίο θα επιβαρύνει τις διαδικασίες που αφορούν προγράμματα για τα οποία είναι από κοινού αρμόδιες η ΓΔ VIII και οι δικαιούχες χώρες.

Τα νομικά προβλήματα που ενδέχεται να ανακύψουν από την εφαρμογή των προγραμμάτων αυτών περιπλέκονται ακόμη περισσότερο γιατί καταστάσεις κρίσης σε διάφορες περιοχές, κυρίως της Αφρικής, δημιουργούν απρόβλεπτες δυσκολίες και δικαιολογούν «επιφυλάξεις» ή διαδικασίες «επίλυσης διαφορών». Όλα αυτά απασχολούν όλο και περισσότερο τις υπηρεσίες του Τμήματος Νομικών Υποθέσεων των οποίων το ευαίσθητο έργο επηρεάζει, μεταξύ άλλων, το ενδεχόμενο προσφυγής σε διαιτησία και μπορεί να δημιουργήσει, ανεξάρτητα από τη βούληση των υπηρεσιών αυτών, καθυστερήσεις με αρνητικές επιπτώσεις στις επιχειρήσεις που υποβάλλουν σχετικές αιτήσεις, καθώς και στην αποτελεσματική λειτουργία του ΕΤΑ.

Προτίθεται η Επιτροπή ΕΕ, και κυρίως ο αρμόδιος για την Τέταρτη Σύμβαση Λομέ Επίτροπος, να παρέμβει έγκαιρα και αποτελεσματικά για να περιοριστούν οι διαδικαστικές καθυστερήσεις και να καταστούν διαφανέστερες οι διαδικασίες ώστε να μην περιέλθουν σε δυσχερή θέση οι επιχειρήσεις; Τί πρόκειται να πράξει η Επιτροπή; Προτίθεται να αυξήσει, ενδεχομένως, τον αριθμό των υπαλλήλων που θα εργαστούν στο Τμήμα Νομικών Υποθέσεων;

Aπάντηση του κ.Pinheiro εξ ονόματος της Επιτροπής (25 Απριλίου 1997)

Η Επιτροπή επιβεβαιώνει ότι οι κρίσιμες καταστάσεις σε ορισμένες χώρες της Αφρικής προκάλεσαν σύνθετα νομικά ζητήματα, ιδίως σχετικά με την παρακολούθηση συμβάσεων που συνάφθηκαν για την εφαρμογή σχεδίων και προγραμμάτων, πράγμα που επέφερε αύξηση της εργασίας που έπρεπε να πραγματοποιηθεί. Τα καθήκοντα αυτά προστέθηκαν στις προσπάθειες που κατέβαλε η Επιτροπή για την εφαρμογή της συνεργασίας για την ανάπτυξη με στόχο τη βελτίωση της δημοσιονομικής διαχείρισης, προσπάθειες που συνεπάγονταν κατ'ανάγκη εντατική παρακολούθηση από νομική άποψη. Τα αποτελέσματα των προσπαθειών αυτών, όσον αφορά τη μεγαλύτερη διαφάνεια και αποτελεσματικότητα, αναγνωρίστηκαν πρόσφατα από το Κοινοβούλιο και η Επιτροπή επιβεβαιώνει ότι προτίθεται να συνεχίσει προς αυτήν την κατεύθυνση.

Στο σημερινό πλαίσιο της πειθαρχίας του προϋπολογισμού, οι ανάγκες της Επιτροπής σε ανθρώπινο δυναμικό ξεπερνούν το διαθέσιμο δυναμικό.

Πράγματι, διαπιστώνεται ότι η εργασία στον τομέα της βοήθειας για την ανάπτυξη έχει αυξηθεί αισθητά ενώ, συγχρόνως έχουν μειωθεί οι ανθρώπινοι πόροι.

Η Επιτροπή εξετάζει τώρα τις ενδεχόμενες λύσεις αυτού του διαρθρωτικού προβλήματος. Εν αναμονή των αποτελεσμάτων, ο τρόπος ενίσχυσης ορισμένων μονάδων στις οποίες ο φόρτος εργασίας αυξήθηκε σημαντικά είναι η επαναπασχόληση του υπάρχοντος δυναμικού στο εσωτερικό της Γενικής Διεύθυνσης για την ανάπτυξη. Στο πλαίσιο αυτό αποφασίστηκε η μεταφορά ανθρώπινου δυναμικού για να ενισχυθεί η μονάδα «Νομικά θέματα».